બીજો વિવાદ ફિલ્મમાં જે બે કોમને દેખાડવામાં આવી હતી એ રબારી અને ક્ષત્રિય સમાજને કારણે ઊભો થયો અને ફિલ્મમાંથી કૉમ્યુનિટીનાં નામ કાઢવાની ડિમાન્ડ કરી. જ્ઞાતિનું નામ કઢાવવા માટે ક્ષત્રિય સમાજે સૌરાષ્ટ્રમાં તોડફોડ શરૂ કરતાં ક્ષત્રિય સમાજના અગ્રણીઓએ દરમ્યાનગીરી કરી અને એ દરમ્યાનગીરીને કારણે સંજય ભણસાલીએ ફિલ્મમાંથી બન્ને કોમનાં નામ કાઢી નાખવાનો નિર્ણય લીધો. ત્રીજો વિવાદ ફિલ્મમાં ઝવેરચંદ મેઘાણીના લોકપ્રિય ગીત ‘મન મોર બની થનગાટ કરે’ ગીતથી થયો. આ ગીતને સંજય ભણસાલીએ લોકગીતમાં ખપાવી દેતાં મેઘાણીપરિવાર નારાજ થયો અને ગુજરાતભરમાં નવેસરથી વિવાદ થયો. જોકે ફાઇનલી સંજય ભણસાલીએ ફિલ્મની ક્રેડિટમાં સુધારો કરી ગીતના રચયિતા તરીકે ઝવેરચંદ મેઘાણીના ફોટોગ્રાફ સાથે ઉલ્લેખ કરવાનું વચન આપતાં એ વિવાદનો પણ અંત આવ્યો. ચોથો વિવાદ કચ્છના લોકોએ કર્યો. નખત્રાણાને બંદૂકનગરી ગણાવતાં કચ્છીઓ નારાજ થયા, પણ આ નારાજગીનો સંજય ભણસાલીએ કોઈ ઇલાજ શોધ્યો નથી અને ફિલ્મના લીડ ઍક્ટર રામ-લીલાને નખત્રાણાનાં જ વતની દર્શાવ્યાં છે.